चारा घोटाला : CBI की विशेष अदालत में आज लालू की पेशी, पेइंग वार्ड से भेजने से पहले होगी जांच
By Prabhat Khabar | Publish Date: Jan 16 2020 7:52AM | Updated Date: Jan 16 2020 10:11AM
रांची : रिम्स के पेइंग वार्ड में भर्ती चारा घोटाला के सजायाफ्ता लालू प्रसाद की पेशी गुरुवार को सीबीआइ की विशेष अदालत में होगी. पेशी के लिए लालू प्रसाद को पेइंग वार्ड से सुबह करीब 10 बजे ले जाया जायेगा. उनके साथ चिकित्सक भी रहेंगे. चिकित्सक उपलब्ध कराने के लिए जेल अधीक्षक ने पत्र भेजकर रिम्स प्रबंधन से आग्रह किया गया है. सूत्रों की मानें तो रिम्स प्रबंधन ने यूनिट इंचार्ज व उनका इलाज कर रहे प्रोफेसर डॉ उमेश प्रसाद को भेजने का फैसला लिया है.
इधर, लालू प्रसाद को पेइंग वार्ड से भेजने से पहले जांच की जायेगी. इलाज कर रहे चिकित्सकों की टीम जांच करेगी. लालू प्रसाद को कोर्ट ले जाने व लाने के लिए पुख्ता इंतजाम किया जायेगा. पुलिस वाहन के साथ रिम्स की एंबुलेंस भी साथ जायेगी, ताकि आपात स्थिति में उसका उपयोग किया जा सके.
चार मामले में हो चुकी है सजा राजद नेता को
पशुपालन घोटाला में बिहार के पूर्व मुख्यमंत्री लालू प्रसाद का आरसी -47 ए /96 मामले में सीबीआइ के विशेष न्यायाधीश एसके शशि की अदालत में 16 जनवरी को बयान दर्ज किया जायेगा. पशुपालन घोटाला से जुड़े चार मामले में लालू प्रसाद को सजा हुई है. गुरुवार को पांचवें मामले में बयान दर्ज होगा.
वर्तमान में वह आरसी- 68 ए/ 96 मामले में सजा काट रहे हैं और रिम्स में भर्ती है. जिन चार मामलों में उन्हें सजा हुई है उसमें सीबीआइ कांड संख्या आरसी- 20, 38, 64 व 68 ए/ 96 मामले हैं. इन मामलों में उन्हें साढ़े तीन वर्ष से लेकर अधिकतम 14 साल तक की सजा हो चुकी है. पशुपालन घोटाला से जुड़ा सबसे बड़ा मामला कांड संख्या आरसी-47 ए /96 है.
मामला डोरंडा कोषागार से लगभग 139 करोड़ रुपये की अवैध निकासी का है. इस मामले में लालू प्रसाद, तत्कालीन पशुपालन मंत्री विद्यासागर निषाद, पूर्व सांसद जगदीश शर्मा, कई आइएएस अधिकारी व आपूर्तिकर्ता सहित 113 आरोपी है़ं अब इस मामले में कुछ ही आरोपियों का बयान दर्ज होना बाकी है.
#Jharkhand | #Ranchi | #Fodder Scam | #Chara Ghotala | #Lalu Prasad Yadav | #CBI court